Beretning

om regnskabet for Kontoret for Harmonisering i det Indre Marked for regnskabsåret 2002, med kontorets svar

(2003/C 319/13)

INDHOLD

>TABELPOSITION>

REVISIONSERKLÆRING

1. Denne beretning afgives til Harmoniseringskontorets (herefter "kontoret") budgetudvalg i overensstemmelse med artikel 137, stk. 2, i Rådets forordning (EF) nr. 40/94(1).

2. Retten har revideret kontorets regnskab for regnskabsåret, der afsluttedes pr. 31. december 2002. Kontorets præsident er i henhold til artikel 119, stk. 2, litra c), i Rådets forordning (EF) nr. 40/94 ansvarlig for budgettets gennemførelse. Præsidenten skal udarbejde og opstille regnskabet(2) i overensstemmelse med kontorets finansielle bestemmelser, som er vedtaget i henhold til artikel 138 i Rådets forordning (EF) nr. 40/94. Revisionsretten skal i henhold til artikel 248 i traktaten om oprettelse af Det Europæiske Fællesskab revidere årsregnskabet.

3. Revisionen blev gennemført i overensstemmelse med de retningslinjer og standarder, der gælder for Rettens revision. Disse er udarbejdet på grundlag af de almindeligt anerkendte internationale revisionsnormer og tilpasset, så der tages højde for de særlige forhold, der gør sig gældende i Fællesskabet. Retten gennemgik kontorets regnskaber og udførte i den forbindelse det revisionsarbejde, den skønnede var nødvendigt. Revisionen gav Retten et tilstrækkeligt grundlag for nedenstående erklæring.

4. Revisionen har givet Retten rimelig sikkerhed for, at regnskabet for det regnskabsår, der afsluttedes pr. 31. december 2002, er rigtigt, og at de underliggende transaktioner som helhed betragtet er lovlige og formelt rigtige.

RETTENS BEMÆRKNINGER

Indledning

5. Kontoret blev oprettet i henhold til Rådets forordning (EF) nr. 40/94 af 20. december 1993 for at give virksomhederne i EU mulighed for at få registreret varemærker, som beskytter deres produkter eller tjenesteydelser på samme måde i hele Den Europæiske Union. Ved Rådets forordning (EF) nr. 6/2002 af 12. december 2001 om EF-design(3) blev kontorets opgaver udvidet, således at EF-design nyder samme beskyttelse i Fællesskabet. Kontoret arbejder tæt sammen med de nationale myndigheder for industriel ejendomsret, som kontoret betaler for at registrere varemærkerne. Kontoret har desuden domstolsfunktion som mægler i tvister om varemærker.

Budgetgennemførelsen

6. Udnyttelsen af bevillingerne for regnskabsåret 2002 og af de fremførte bevillinger fra det foregående regnskabsår fremgår af tabel 1.

7. Mest iøjnefaldende i tabellen er nedgangen i kontorets indtægter fra gebyrer. Denne indtægt var 105,1 million euro i 2001 og 96,2 millioner euro i 2002 og er dermed faldet med 8,9 millioner euro.

8. Under regnskabsåret 2001 var der regnskabsført 1,8 millioner euro i indtægter, der vedrørte indtægter, som regnskabsføreren havde bogført i regnskabsåret 2002, og som burde have været opført på regnskabet for 2002, jf. kontorets finansielle bestemmelser(4).

9. Indtægterne fra salg af publikationer i fjerde kvartal i 2000 og i de tre sidste kvartaler i 2001 beløber sig til 0,8 millioner euro. Kontoret har ikke i rette tid sørget for at få inkasseret dette beløb hos Publikationskontoret.

10. Kontoret har indgået kontrakter med Kommissionen om gennemførelse af projekter. Kontrakterne beløber sig til i alt 1,7 millioner euro, og i 2002 betalte Kommissionen 0,6 millioner euro af dette beløb. Gennemførelsen af disse projekter er bogført uden for budgettet, hvilket er i strid med enhedsreglen.

Årsregnskabet

11. Forvaltningsregnskabet og balancen, som kontoret offentliggjorde i sin årsberetning for regnskabsåret 2002, vises i oversigtsform i tabel 2 og 3.

12. Posten hensættelse til procedureomkostninger er steget med 17 % i 2002 i forhold til 2001, mens det samlede antal sager, som er forelagt kontoret, er faldet fra 135822 til 121212, hvilket svarer til et fald på 11 %. En sådan forskel i udviklingstendensen er et tegn på, at det nu tager længere tid at behandle sagerne(5).

13. Kontorets inventarfortegnelse omfatter aktiver, som ikke længere anvendes, og intet inventar er udgået af den siden november 2000. Kontoret bør tage fat på dette problem i forbindelse med den fysiske opgørelse, det har iværksat på Rettens tidligere anbefalinger(6).

Ansættelse af personale

14. I beretningen om regnskabsåret 2000(7) påpegede Retten, at kontorets ansættelsespolitik indebar, at ansættelserne foretages lokalt, hvilket betyder, at personer, som er ansat via procedurer, som begunstiger interne ansøgere, integreres som tjenestemænd. I løbet af regnskabsåret 2002 blev kun fire ud af 77 stillingsopslag offentliggjort. Analysen af bevægelserne i samtlige personalekategorier i løbet af regnskabsåret 2002 (jf. tabel 4) bekræfter ansættelsesprocedurens interne karakter.

15. For i højere grad at sikre lige adgang til ansættelse i EU-administrationen bør kontoret sørge for, at stillingsopslag bekendtgøres for den bredest mulige offentlighed, og det bør om muligt samarbejde med EU-institutionerne og andre organer, når der skal ansættes personale.

Vedtaget af Revisionsretten i Luxembourg på mødet den 15. og 16. oktober 2003.

På Revisionsrettens vegne

Juan Manuel Fabra Vallés

Formand

(1) EFT L 11 af 14.1.1994.

(2) I overensstemmelse med artikel 137, stk. 1, i Rådets forordning (EF) nr. 40/94 er regnskabet over samtlige kontorets indtægter og udgifter i regnskabsåret 2002, dateret den 28. februar 2003, sendt til Revisionsretten. Retten modtog regnskabet den 2. april 2003. I tabellerne, der er vedføjet som bilag til denne beretning, vises regnskabet i oversigtsform.

(3) EFT L 3 af 5.1.2002, s. 1.

(4) Artikel 5, stk. 3, og artikel 23 i kontorets finansielle bestemmelser.

(5) Denne antagelse bekræftes af, at antallet af ansøgninger om registrering af varemærker fra 2001 og 2002 faldt med 5000, mens de tilsvarende forskningsansøgninger til de nationale kontorer faldt med 8000.

(6) Punkt 10 og 11, EFT C 326 af 27.12.2002, s. 87.

(7) Punkt 13 ff., EFT C 372 af 28.12.2001, s. 88.

Tabel 1

Kontoret for Harmonisering i det Indre Marked - Budgetgennemførelsen i regnskabsåret 2002NB:

Tallene er afrundet, og derfor kan summen af tallene i tabellen afvige fra totalen.

Kilde:

Kontorets oplysninger. Disse tabeller er en oversigt over oplysningerne i kontorets eget regnskab.

>TABELPOSITION>

>TABELPOSITION>

Tabel 2

Kontoret for Harmonisering i det Indre Marked - Forvaltningsregnskab for regnskabsårene 2002 og 2001

>TABELPOSITION>

NB:

Tallene er afrundet, og summen af tallene i tabellen kan derfor afvige fra totalen.

Kilde:

Kontorets oplysninger. Disse tabeller er en oversigt over oplysningerne i kontorets eget regnskab.

Tabel 3

Kontoret for Harmonisering i det Indre Marked - Balance pr. 31. december 2002 og 31. december 2001NB:

Tallene er afrundet, og summen af tallene i tabellen kan derfor afvige fra totalen.

Kilde:

Kontorets oplysninger. Disse tabeller er en oversigt over oplysningerne i kontorets eget regnskab.

>TABELPOSITION>

>TABELPOSITION>

Tabel 4

Kontoret for Harmonisering i det Indre Marked - Udviklingen i personalet i 2002

>TABELPOSITION>

Kilde:

Kontorets oplysninger.

Kontorets svar

Budgetgennemførelse

Indtægter

Den anvisningsberettigede underskrev indtægtsordren i 2001, mens finansinspektøren og regnskabsføreren først underskrev den i 2002, hvilket gav anledning til en mindre afvigelse i forhold til de foreskrevne formaliteter. Harmoniseringkontoret vil træffe de nødvendige foranstaltninger for at undgå lignende problemer fremover.

Salg af publikationer

Harmoniseringskontoret noterer sig Revisionsrettens observation. Harmoniseringskontorets inkassering af indtægter afhænger af Publikationskontorets oplysninger, som meddeles med store forsinkelser. Harmoniseringskontoret vil derfor fremover anmode om en modsvarende afregningsliste.

Formålsbestemte indtægter

Harmoniseringskontoret noterer sig Revisionsrettens observation og påpeger, at den vil undersøge muligheden for at opføre disse aktiviteter under formålsbestemte indtægter i budgettet for 2004.

Årsregnskab

Inventarfortegnelse

Årsagen til, at der endnu ikke er truffet afgørelse om afskrivninger af aktiver skyldes, at den fysiske opgørelse stadig er pågående. Harmoniseringskontoret er klar over dette og vil bestræbe sig på at holde oplysningerne ajourførte.

Ansættelse af personale

Den økonomiske udvikling har sat en brat stopper for den eksterne rekruttering. Harmoniseringskontoret er definitivt ophørt med at gennemføre interne udvælgelsesprøver med henblik på faste stillinger og har samtidig slået en række ledige stillinger ved kontoret op internt med henblik på besættelse og fremme af personalemobiliteten.

Harmoniseringskontoret har allerede kontaktet Det Europæiske Personaleudvælgelseskontor (EPSO), for i så vid udstrækning som muligt at anvende de tjenester, kontoret kan tilbyde agenturene. Kontoret har taget initiativ til at indlede en ansættelsesprocedure i begyndelsen af 2003 for at imødekomme de særlige personalebehov i forbindelse med udvidelsen af Unionen.